text: Minister ankom i akutbil
  11 marts 2010 kl. 16.57
  Den nye sundhedsminister Bertel Haarder (V) ankom i dag i akutbil til Haderslev Sygehus.
  Besøget var et af flere stop på dagens ministerrundtur, hvor Bertel Haarder fik set nærmere på Region Syddanmarks præhospitale indsats.
  Sundhedsministeren fik blandt andet forklaret, hvordan skadeklinikken fungerer på et sygehus, hvor der ikke længere er akut modtagelse.
  Ministeren lagde også vejen forbi de frivillige brandmænd i Sommersted og et lægehus i Skærbæk.
   
  Region Syddanmark er en af de regioner, der er længst fremme med en ny sygehusstruktur, og ministeren var godt tilfreds med det, han så.
  - Det er afgørende med et akutberedskab, der kan give hurtig hjælp. Det giver tryghed. Så gør det mindre, at han skal til et sygehus 50 kilometer væk for at blive opereret af specialister, siger han.
  